Diari Oficial de la Generalitat Valenciana


Sumari del DOGV 2768, del 12-06-1996 (1996/838459)

RESOLUCIÓ de 14 de maig de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació de l'acord marc de col·laboració entre la Conselleria de Treball i Afers Socials i el Col·legi d'Advocats de València, per a la creació d'un servei d'atenció jurídica a la dona.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2768

Data del DOGV
:   12-06-1996

Secció del DOGV
:   ALTRES DISPOSICIONS

Número del document
:   1996/838459


Data del document
:   14-05-1996

Organisme emissor
:   Conselleria de Treball i Afers Socials

Tipus de document
:   Resolució

RESOLUCIó de 14 de maig de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació de l'acord marc de col·laboració entre la Conselleria de Treball i Afers Socials i el Col·legi d'Advocats de València, per a la creació d'un servei d'atenció jurídica a la dona.   
Subscrit, després de la tramitació reglamentària, entre la Conselleria de Treball i Afers Socials i el Col·legi d'Advocats de València, el dia 18 de desembre de 1995, un conveni de col·laboració per a la creació d'un servei d'atenció jurídica a la dona, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0148/96, i que figura com a annex d'aquesta resolució.  
València, 14 de maig de 1996.- La directora general del Secretariat del Govern.  
Conveni de col·laboració entre la Conselleria de Treball i Afers Socials i el Col·legi d'Advocats de València, per a la creació d'un servei d'atenció jurídica a la dona.  
València, 18 de desembre de 1995.  
D'una part, el Sr. José Sanmartín Esplugues, conseller de Treball i Afers Socials de la Generalitat Valenciana, fent ús de les facultats conferides per l'art. 35 de la Llei 5/1983, de 30 de desembre, de Govern Valencià.   
D'altra part, el Sr. Luís Romero Villafranca, degà del Col·legi d'Advocats de València.  
Ambdues parts, en la representació que detenen, es reconeixen capacitat legal suficient per a l'atorgament d'aquest conveni, i a aquest efecte,  
Manifesten  
I. La Conselleria de Treball i Afers Socials, a través de la Direcció General de la Dona, té atribuïdes entre les seues funcions la de "prevenir i si s'escau contribuir a eliminar tota situació d'abús o de discriminació directa o indirecta de la dona, així com coadjuvar en la tramitació de les denúncies que es formulen contra tals situacions", d'acord amb el que disposa l'art. 16 del Decret 262/1995, del Govern Valencià, pel qual s'aprova el Reglament Orgànic i Funcional de l'esmentada conselleria.  
II. Per la seua part, el Col·legi d'Advocats de València, en el seu constant afany per aconseguir la salvaguarda dels drets de la dona, en general, i del dret de tutela judicial efectiva i defensa, en particular, és conscient de la necessitat d'optimitzar els recursos econòmics i els mitjans materials i humans de què disposa.  
III. Ambdues parts, en compliment dels esmentats fins i objectius, coincideixen en el seu interès de realitzar accions conjuntes per conjuminar esforços a fi d'establir les mesures necessàries que facen efectiu el principi d'igualtat de l'home i la dona en tots els àmbits de la vida política, econòmica, cultural i social de la Comunitat Valenciana.  
Vist això, les parts compareixents acorden la formalització d'aquest conveni de col·laboració, que es regirà per les següents  
Clàusules  
Primera. És objecte d'aquest conveni l'establiment d'un servei d'atenció jurídica a la dona, de caràcter gratuït, amb la finalitat següent:  
a) Evacuar totes les consultes extrajudicials que no exigesquen la designació d'un lletrat de torn d'ofici, així com prestar la informació oportuna que requeresca la sol·licitant, encarrilant i orientant la dona cap a les institucions i organismes competents per a la resolució del problema.  
b) Quan l'assumpte exigesca la designació de lletrat i/o procurador, es realitzaran les activitats següents:  
1. Informar a les dones dels requisits que exigeix la llei per gaudir i obtenir el dret de justícia gratuïta, si hi tingués dret, facilitar els documents que cal formalitzar amb aquesta finalitat i demanar al respectiu col·legi professional el nomenament del col·legiat que per torn corresponga, i notificar aquesta designació a la sol·licitant. El lletrat designat promourà el reconeixement judicial del dret a litigar de forma gratuïta.  
2. Informar a la sol·licitant de les conseqüències de la no obtenció del dret a la justícia gratuïta.  
3. Determinar amb la màxima precisió el procediment judicial que s'iniciarà si s'escau, a fi d'evitar designacions que després hauran de ser renunciades per estar la sol·licitud incorrectament emplenada o per escaure una altra jurisdicció o competència.  
Segona. El Servei d'Atenció Jurídica a la Dona serà prestat per lletrats amb experiència seleccionats de comú acord pel Col·legi d'Advocats i la Direcció General de la Dona, entre aquells professionals que hauran realitzat l'assistència al detingut i finalitzat els cinc anys del torn d'ofici en totes les seues matèries.  
Tercera. Les condicions de treball seran les següents:  
- El servei es prestarà en la seu de la Direcció General de la Dona, c/ Nàquera, núm. 9 de València, en el local que amb aquesta finalitat s'habilitarà per aquesta direcció general, on es garantiran a les sol·licitants les condicions mínimes d'intimitat.  
- El servei es prestarà de dilluns a divendres, excloent-ne els dies festius, des de les 10 hores fins les 13 hores.  
- Durant el mes d'agost s'establiran dies alterns d'assistències (dilluns-dimecres-divendres) en igual horari.  
- La prestació del servei serà retribuïda a raó de 19.000 PTA/dia.  
- Semestralment, els lletrats que presten el servei es comprometran a posar a disposició de la Direcció General de la Dona la informació necessària per realitzar l'estadística corresponent al treball realitzat, que comprendrà nombre de sol·licituds, motius de l'atenció, edats de les interessades i la resta de dades que establirà la Direcció General de la Dona.  
- Els impresos per a la sol·licitud de justícia gratuïta seran facilitats per la Direcció General de la Dona i seran confeccionats pel Col·legi d'Advocats.  
Quarta. Aquest conveni, que té caràcter de marc, tindrà vigència indefinida, tret que qualsevol de les parts el denuncie de forma motivada i amb una antelació de dos mesos.  
Cinquena. La Generalitat Valenciana assumeix el compromís de sufragar les despeses de la prestació del servei estipulat en la clàusula tercera, conformement amb les disponibilitats pressupostàries de cada exercici. En virtut d'això, durant el primer trimestre de cada exercici pressupostari es formalitzaran convenis singulars de desenvolupament d'aquest conveni marc, en el qual s'especificarà l'aplicació pressupostària que haurà de finançar el servei, així com el règim de pagament i justificació que s'adaptarà, en tot cas, a allò previngut en la corresponent llei de pressupostos.  
Sisena. Es constituirà una comissió mixta paritària, encarregada de la coordinació, el control i la supervisió de les accions que cal realitzar en desplegament d'aquest conveni, els prepresentants de la qual seran designats pel conseller de Treball i Afers Socials i pel degà del Col·legi d'Advocats de València, els quals resoldran de comú acord totes les incidències que es produesquen per raó del servei.  
Setena. El Col·legi d'Advocats de València assumeix la sencera responsabilitat respecte de les obligacions econòmiques que sorgesquen del pagament del servei als advocats que el presten i aplicaran a aquest respecte les quantitats aportades per la Generalitat conformement amb el que preveu la clàusula cinquena d'aquest conveni.  
I en prova de conformitat amb l'exposat, signen ambdues parts en doble exemplar al lloc i en la data amunt indicats.  
El degà del Col·legi El conseller de Treball  
d'Advocats de València i Afers Socials,  
Luis Miguel Romero Villafranca José Sanmartín Esplugues